આ ‘ડર્ટી પોલિટિક્સ’ ફિલ્મની શરૂઆતની ગણતરીની મિનિટોમાં જ એટલા બધા એક્ટરોનો ઢગલો થઈ જાય છે કે આપણે મુંઝાઇને ટીકુ તલસાણિયા જેવો ડાયલોગ બોલી નાખીએ કે, ‘આખિર યે ક્યા હો રહા હૈ?’ જાણે એટીએમમાંથી ચલણી નોટો બહાર નીકળતી હોય એ રીતે ધડાધડ જૅકી શ્રોફ, અતુલ કુલકર્ણી, સુશાંત સિંઘ, નસીરુદ્દીન શાહ, ઓમ પુરી, આશુતોષ રાણા, અનુપમ ખેર, રાજપાલ યાદવ, ગોવિંદ નામદેવ અને મલ્લિકા શેરાવત જેવાં કલાકારોનો ખડકલો થવા માંડે છે. એક સિમ્પલ સ્ટોરીને અલગ અંદાજમાં કહેવાની લાલચમાં ડિરેક્ટર કે. સી. બોકાડિયાએ ‘નોન લિનિઅર’ સ્ટાઇલમાં અધવચ્ચેથી સ્ટોરી શરૂ કરી છે, જે આપણા દિમાગમાં ઊતરવામાં થોડો ટાઇમ લગાડે છે. પરંતુ એક વાર સ્ટોરી સમજમાં આવ્યા પછી ક્લિક થાય છે કે અમાં યાર, આ વાર્તામાં નવું શું છે? અગાઉ પ્રકાશ ઝાની ‘રાજનીતિ’ જેવી ફિલ્મમાં શ્રુતિ શેઠ અને અર્જુન રામપાલનાં પાત્રો વચ્ચે જોવા મળેલા એક ટાંકણીના ટોપકા જેવા નાનકડા ટ્રેકને અહીં ખેંચી-તાણીને પરાણે આખી ફિલ્મનું સ્વરૂપ આપી દેવાયું હોય એવું જ લાગે છે.